DRT ลุ้นปลายปีดีมานด์วัสดุก่อสร้างพุ่ง-มาร์จิ้นสูง หนุนผลงานทั้งปีฟื้น
DRT ลุ้นปลายปีดีมานด์วัสดุก่อสร้างพุ่ง-มาร์จิ้นสูง หนุนผลงานทั้งปีฟื้น 
DRT ลุ้นปลายปีดีมานด์วัสดุก่อสร้างพุ่ง-มาร์จิ้นสูง หนุนผลงานทั้งปีฟื้น
9 ก.ค. 2563

นายสาธิต สุดบรรทัด ประธานเจ้าหน้าที่บริหาร บริษัท ผลิตภัณฑ์ตราเพชร จำกัด (มหาชน) หรือ DRT เปิดเผยว่า แนวโน้มตลาดวัสดุก่อสร้างในไตรมาส 3/63 คาดว่าจะชะลอตัวจากการเข้าสู่ช่วงโลว์ซีซั่นหรือนอกฤดูกาลขายสินค้า ก่อนกลับมาฟื้นตัวดีขึ้นในไตรมาสสุดท้ายของปี โดยมีปัจจัยจากกลุ่มลูกค้าโครงการอสังหาริมทรัพย์ที่ต้องเร่งปิดการขายบ้านเพื่อผลักดันยอดขาย เช่นเดียวกับช่องทางห้างค้าปลีกวัสดุก่อสร้างสมัยใหม่ (โมเดิร์นเทรด) จะกลับมาคึกคักมากขึ้น จากความต้องการซื้อวัสดุก่อสร้างไปปรับปรุงซ่อมแซมที่อยู่อาศัยในช่วงปลายปี ตลอดจนการทยอยออกมาตรการกระตุ้นเศรษฐกิจของรัฐบาล เพื่อกระตุ้นการจับจ่ายใช้สอยในประเทศเพิ่มขึ้น
ส่วนภาพรวมการดำเนินงานของ DRT ในปี 63 มั่นใจว่าจะรักษาอัตราการทำกำไรขั้นต้นได้ในระดับ 25-27% และการรักษาอัตราการเดินเครื่องจักรเฉลี่ย 80-90% ของกำลังการผลิตโดยรวม แม้ยอดขายโดยรวมชะลอตัวไปบ้าง เนื่องจากในครึ่งปีแรก DRT ทำผลงานอยู่ในระดับเป็นที่น่าพอใจ ท่ามกลางภาวะเศรษฐกิจและตลาดวัสดุก่อสร้างได้รับผลกระทบจากการแพร่ระบาดของโรคไวรัสโคโรนาสายพันธุ์ใหม่ (โควิด-19)
“ภาพรวมการดำเนินงานครึ่งปีแรกของ DRT ยังเป็นไปตามเป้าหมาย โดยช่องทางเอเย่นต์หรือร้านตัวแทนจำหน่ายวัสดุก่อสร้างรายย่อยเป็นตัวขับเคลื่อน โดยเราปรับกลยุทธ์ขยายตลาดและฐานลูกค้าเพิ่มเติมในช่วงที่เศรษฐกิจชะลอตัว เพื่อชดเชยกับช่องทางห้างค้าปลีกวัสดุก่อสร้างสมัยและลูกค้าโครงการอสังหาริมทรัพย์ที่ยังไม่ฟื้นตัว จึงมั่นใจว่าจะสามารถผลักดันผลการดำเนินงานได้ดีกว่าภาพรวมอุตสาหกรรม” นายสาธิต กล่าว
ทั้งนี้ประธานเจ้าหน้าที่บริหาร DRT กล่าวว่า บริษัทมีความแข็งแกร่งด้านกระแสเงินสดจากการดำเนินธุรกิจที่แข็งแกร่ง และเพียงพอต่อการลงทุนเพื่อผลักดันการเติบโตทางธุรกิจ ซึ่งปัจจุบันโครงการขยายกำลังการผลิตเครื่องจักรในสายการผลิตไฟเบอร์ซีเมนต์ NT-11 เพื่อขยายกำลังการผลิตสินค้ากลุ่มไม้สังเคราะห์อีก 5.5 หมื่นตันต่อปี มีความคืบหน้าไปมากแล้ว โดยคาดว่าจะแล้วเสร็จในไตรมาสสุดท้ายปีนี้ และเริ่มเดินเครื่องจักรเชิงพาณิชย์ได้ในต้นปี 64 ซึ่งจะส่งผลดีต่อการเติบโตของผลการดำเนินงานต่อไป